Asociația “AGATA“ - o punte de legătură între tineri și seniori

Asociația “AGATA” se constituie potrivit Ordonanței Guvernului nr.26/2000 modificată și completată cf. Legii nr.246/18.07.2005 și cf. Legii nr. 276/27.11.2020, cu privire la Asociații și Fundații desfășurându- și activitatea potrivit leglilor române. Asociația este o persoană juridică de drept privat, autonomă, neguvernamentală, apolitică, fără scop lucrativ, cu sediul în București, str. Miercani, nr. 21 A, sector 1, fiind înființată în luna aprilie 2022, de către membrii fondatori: Vasilescu Lăcrămioara, Butu AncaSimona și Rotaru Ion.

Așa cum se arată în actul constitutiv al asociației membrii fondatori au hotărât pe baza dreptului constituțional la asociere a voinței liber consimțite, să se asocieze, în scopul creșterii implicării civice, dezvoltarea relației dintre autorități și cetățeni, prin educație, antreprenoriat, spirit civic dezvoltând proiecte cu impact pozitiv în viața comunității. Asociația ”AGATA”, are printre obiectivele sale:

-organizarea de întâlniri periodice între cetățeni și autorități, în scopul informării publice, dezbateri pe subiecte de interes pentru cetățeni; -organizarea de activități recreative, științifice, culturale și sportive pentru grupurile defavorizate (pensionari, minori etc.); -organizareadeactivitățisociale pentru grupurile defavorizate (pensionari, minori etc.) precum și facilitatea accesului acestora la servicii medicale, educaționale, recreative etc., la prețuri reduse; -organizarea de cursuri de recalificare și/sau reconversie profesională, pentru persoanele provenite din medii defavorizate; -realizarea unei colaborări permanente cu instituțiile și/sau autoritățile publice cu competențe în domeniu, precum și cu alte organizații neguvernanentale, în vederea organizării unor acțiuni de interes comun; -desfasurarea unor activități lucrative non-profit, în interesul Asociației; -îndeplinirea oricăror altor acțiuni caritabile propuse de către membrii Asociației;

-asigurarea unui mediu sănătos, prin organizarea regulată a unor acțiuni de plantare de copaci, de stângere a gunoaielor depozitate ilegal pe teritoriul municipiului București și de prevenire a poluării; -sprijinirea antreprenorilor și a micilor întreprinzători din municipiul București și zonele limitrofe; -constituirea unui nucleu de membri care să acționeze în scopul dezvoltării municipiului București; -organizarea altor tipuri de activități, în beneficiul locuitorilor municipiului București și ai zonelor limitrofe. Asociația “AGATA“, a fost înființată de un grup de profesioniști care lucrează pentru sprijinirea celor neajutorați.

Asociația “AGATA“, dorește să susțină pe cei care au nevoie de ajutor pentru a le reda încrederea și puterea de a merge mai departe!

Misiunea Asociației “AGATA“, este: -acoperirea unor nevoi în cazuri sociale și medicale; -creșterea valorilor și cultivarea pasiunilor; -crearea unei punți de legatură între tineri și vârstnici.

Printre activitățile Asociației “AGATA“ care au avut în vedere scopul constituirii acesteia, s-au organizat diferite evenimente. Sărbătorile de iarnă, Crăciunul, Sf. Ștefan, Sf. Nicolae, Anul Nou, reprezintă un motiv de bucurie pentru fiecare dintre noi. Zâmbete, cântece de bucurie, dragostea și fericirea trebuie să împodobească fiecare casă. Asociația “AGATA“, și-a propus ca în fiecare an în această perioadă, să aducă un strop de fericire și speranță unor familii pentru care soarta nu a fost prielnică. În acest sens, pentru a strânge fonduri a organizat Concursul Național – Culorile Crăciunului – Ediția I, unde au participat elevi, pe mai multe secțiuni: -felicitări, unde participanții au realizat felicitări pictate sau desenate; -decorațiuni de Crăciun, unde participanții au realizat globuri, beteală din materiale reciclate. Jurizarea a fost asigurată de elevi ai Liceului de Arte Plastice “Nicolae Tonitza“ și “Dimitrie Paciurea“, voluntari în cadrul Asociației “AGATA“.

Lucrările premiate, au fost donate și au fost expuse în cadrul Târgului de Crăciun. Banii strânși din vânzarea acestora, s-au folosit la cumpărarea de cadouri specifice sărbătorilor de iarnă, acestea fiind dăruite unor familii nevoiașe cu mai mulți copii. O altă acțiune de suflet și cu multă implicare emoțională organizată de Asociația “AGATA” a fost:

“Cutia bucuriei pentru bunicii noștri”. În contextul anului dedicat vârstnicilor în Patriarhia Română – Parohia “Sfântul Andrei” – Chitila, în ziua hramului bisericii, au fost oferite daruri (pachete cu alimente, fructe, obiecte de igienă personală etc.) bătrânilor greu deplasabili aflați în stare socială defavorizată. Copilăria e o vârstă la care cea mai profundă bucurie poate fi un zâmbet. Copilăria e o lume aparte plină de lumină și de armonie.

Cu ocazia zilei de 1 Iunie, ziua copilului, doamnele antreprenoare din Cartierul Bucureștii Noi, prietenele și simpatizantele noastre alături de voluntarii Asociației “AGATA”, părinții ai căror copii frecventează grădinița Schnuffelgarden, au făcut donații către Asociația “Semn de Viață” (centrul maternal), au oferit copiilor din cartier dulciuri, jucării și surprize, în cadrul acțiunii (activități distractive, muzică, ateliere pentru copii etc.): “Bucurii pentru copii“. Asociația “AGATA“ a dezvoltat și diverse parteneriate, cum ar fi: parteneriat cu SanThe Fitoceainărie, pentru evenimente care vor avea loc.

Ceainăria creează locuri de muncă pentru persoanele defavorizate cărora nu li se mai dădea nicio șansă pe câmpul forței de muncă. SanThe Fitoceainărie, a apărut la inițiativa “Structură de Economie Socială“, proiect al Direcției Generale de Asistență Socială a Municipiului București (DGASMB); parteneriat cu Asociația Patronat “Planta Romanica”, asociație cu tradiție care activează în domeniul sănătății, fitoterapiei, producătorilor de suplimente alimentare care conțin plante medicinale și aromatice, pentru o dezvoltare armonioasă. Voluntariatul este o componentă esențială a unei societăți sănătoase și înfloritoare.

El nu numai că aduce beneficii imediate comunității ci are și un impact semnificativ asupra vieților voluntarilor implicați. De aceea, Asociația “AGATA“ acordă o importanță deosebită acestei componente a muncii și a reușit prin acțiunile sale să atragă și să implice cât mai mulți tineri, care să poată contribui la îmbunătățirea calității vieții celor din jur, aducând speranță și ajutor în locurile în care este cea mai mare nevoie. Asociația “AGATA“, prin activitatea tinerilor voluntari materializează misiunea pe care și-a asumat-o, aceea de a fi prezentă pentru persoanele vulnerabile din comunitate, pentru copiii care participă la programele de educație, pentru toți cei care ajung la noi și au nevoie de un zâmbet și o mână de ajutor.

Având în vedere acest deziderat tinerii noștri voluntari (elevii de la Liceul de Artă “Nicolae Tonitza“) au organizat evenimentul: “Împreună, prin artă, pentru Vlăduț!”. Lucrările pictate de aceștia au mers în diverse colecții particulare, iar suma de bani obținută a fost donată familiei micuțului Vlăduț, care suferea de o boală incurabilă. Din păcate, cu tot efortul depus de persoane cu suflet și de medici, Vlăduț a plecat la îngeri! Pentru implicare în activitatea de voluntariat au fost oferite diplome și premii, celor mari dar și celor mai mici voluntari de la “grupa mică“ – Grădinița 222, Cartierul Bucureștii Noi. Asociația “AGATA“, consideră că valoarea este dată de calitatea oamenilor pe care îi aducem în jurul nostru și care ne sprijină ori de câte ori nevoia o cere. Numai prin oameni, societatea poate fi mai bună!

Tatiana Rădulescu

Contents